กระทรวงวัฒนธรรม ร่วมกับกรุงเทพมหานคร สำรวจแหล่งวัฒนธรรมริมฝั่งแม่น้ำเจ้าพระยา คลองบางกอกน้อย พัฒนาเป็นเส้นทางท่องเที่ยวทางน้ำ
กระทรวงวัฒนธรรม ร่วมกับกรุงเทพมหานคร สำรวจแหล่งวัฒนธรรมริมฝั่งแม่น้ำเจ้าพระยา คลองบางกอกน้อย พัฒนาเป็นเส้นทางท่องเที่ยวทางน้ำ         นายอิทธิพล คุณปลื้ม  รัฐมนตรีว่าการกระทรวงวัฒนธรรม กล่าวในการลงพื้นที่สำรวจเส้นทางน้ำภูมิทัศน์และชุมชนเพื่อพัฒนาเส้นทางท่องเที่ยวเชิงวัฒนธรรม คลองบางกอกน้อย ได้แก่ ชุมชนมัสยิดหลวงอันซอริซุนนะห์ วัดสุวรรณารามและชุมชนใกล้เคียง ว่า จากการที่นายกรัฐมนตรีสั่งการให้กระทรวงวัฒนธรรมและหน่วยงานที่เกี่ยวข้องพัฒนาโครงการฟื้นวิถีชีวิตชุมชนคลองบางหลวงผ่านการท่องเที่ยวเชิงประวัติศาสตร์สมัยธนบุรี จึงนำคณะทำงานสำรวจพื้นที่เส้นทางคลองบางกอกน้อย เพื่อเชื่อมโยงประวัติศาสตร์การท่องเที่ยวร่วมกับคลองบางหลวง  โดยหลังจากนี้จะประมวลผลจัดทำเส้นทางท่องเที่ยวเชิงวัฒนธรรมที่มีความหลากหลาย  เน้นจุดขายเอกลักษณ์ที่โดดเด่นของสถานที่ สร้างจุดเด่นในการเรียนรู้วิถีชุมชน ซึ่งอาจจะเชื่อมโยงกับการท่องเที่ยวสถานที่สำคัญโดยเฉพาะพระบรมมหาราชวังที่แต่ละปีมีนักท่องเที่ยวไม่ต่ำกว่า 1 ล้านคน ด้วยการใช้เส้นทางเรือ เชื่อมต่อไปยังพิพิธภัณฑสถานแห่งชาติ เรือพระราชพิธี ไปยังแหล่งเรียนรู้วิถีชุมชนคลองบางกอกน้อย และมัสยิดหลวงอันซอริซุนนะห์ ที่มีประวัติศาสตร์ตั้งแต่สมัยกรุงรัตนโกสินทร์ตอนต้น ไปยังวัดสุวรรณารามชมความงดงามของพระประธานหลวงพ่อศาสดา พระพุทธรูปสมัยสุโขทัย และภาพจิตรกรรมฝาผนังทศชาติชาดก ตลอดจนเส้นทางภูมิทัศน์ความงดงามของวิถีชีวิตสองฝั่งคลองบางกอกน้อยและเส้นทางคลองบางหลวงด้วย